आत्मकथा की बात चली है तो बाणभट्ट को याद किये बिना बात बढ़ाई नहीं जा सकती। हजारीप्रसाद द्विवेदी की यह महान कृति अपने रूप में आत्मकथात्मक होकर भी काल्पनिक है। लेखक खुद कहता है इस इसे आत्मकथा न समझा जाए। लेकिन बात यहाँ समाप्त नहीं होती। बाणभट्ट की समकालीनता अद्वितीय है। आज़ादी के बाद हिंदी के लेखकों के सामने एक बड़ा प्रश्न राजाश्रय का था। क्या लेखक को सत्ता का पक्षधर होना चाहिए? आचार्य द्विवेदी की ही तरह उनका नायक भी इसी समस्या से जूझता नज़र आता है। अपनी मनोदशा में बाणभट्ट खुद आचार्य द्विवेदी का ही प्रतिरूप है। इस सन्दर्भ में ‘बाणभट्ट की आत्मकथा’ आचार्य द्विवेदी की सच्ची आत्मकथा के काफी नज़दीक है।